Program spolupráce
 na roky 2004 – 2005 
vypracovaný v súlade s dohodou
medzi 
vládou Slovenskej republiky 
a vládou  Flámskeho spoločenstva 
podpísanou dňa 30. mája 2002 v Bratislave

V rámci  realizácie Dohody o spolupráci medzi vládou Flámskeho spoločenstva a vládou Slovenskej republiky podpísanej v Bratislave 30. mája 2002 sa obe strany dohodli na programe spolupráce na obdobie rokov 2004 – 2005 vypracovanom počas prvého stretnutia Spoločného výboru pre flámsko – slovenskú spoluprácu, ktoré sa uskutočnilo v Bruseli v dňoch 7. – 8. júna 2004.

ČASŤ 1.
HOSPODÁRSTVO

Článok 1. 1.
Všeobecne

1.	Obe strany sa dohodli na dôležitosti dlhodobých hospodárskych vzťahov, založených na spolupráci v rôznych oblastiach.

2.	Spolupráca bude uskutočňovaná vo forme výmeny vedomostí a skúseností v oblasti hospodárskej politiky a politiky regionálneho rozvoja a využívania moderného riadenia.

3.	Obe strany si vymenia dokumentáciu a informácie týkajúce sa vyššie spomenutých oblastí.

4.	Obe strany preskúmajú možnosti výmeny expertov v hospodárskej oblasti, čo bude podmienené obojstranným záujmom.

Článok 1. 2.
Špeciálne opatrenia
Hospodárska, priemyselná a regionálna politika

1.	Na žiadosť druhej strany,  obe strany zabezpečia výmenu informácií a skúseností v oblasti hospodárstva, priemyslu a v oblasti politiky  regionálneho rozvoja.
Zvláštna pozornosť bude venovaná spolupráci medzi regiónmi, vrátane regiónov tretích krajín,  súvisiacich s programami EÚ (štrukturálne fondy, INTERREG). 

2.	Obe strany zabezpečia výmenu vyšších úradníkov z úradov zabezpečujúcich politiku hospodárskeho a regionálneho rozvoja s cieľom výmeny informácií, skúseností a znalostí v nasledovných oblastiach:
-	trvaloudržateľný priemyselný rozvoj,
-	štrukturálne fondy.

3.	Obe strany striedavo zorganizujú semináre, týkajúce sa vyššie spomenutých oblastí.    

Článok 1. 3.
Špeciálne opatrenia
Politika regionálneho rozvoja

1.	Obe strany zabezpečia výmenu skúseností, vedomostí, dokumentácie, pracovných modelov a informácií v rámci aktivít týkajúcich sa regionálneho rozvoja. Flámska strana poskytne svoje skúsenosti z oblasti flámskej subregionálnej hospodárskej politiky a strategického územného plánovania hospodárskej a sociálnej úrovni miest. Osobitne, flámska strana prezentuje slovenskému partnerovi predstavy z oblasti regionalizácie, najmä praktický vývoj v oblasti:
-	flámskej legislatívy týkajúcej sa regionálnej politiky a jej kompatibility s legislatívou Európskej únie;
-	finančných zdrojov pre podporu regiónov.

2.	Obe strany zabezpečia problematiku špeciálnych hospodárskych oblastí ( priemyselné zóny) vo vzájomnej spolupráci, vrátane výmeny relevantných skúseností.

Článok 1. 4.
Špeciálne opatrenia
Malé a stredné podniky

1.	Obe strany budú klásť dôraz na dôležitosť rozvoja spolupráce v oblasti malého a stredného podnikania a podporia rozvoj priamych kontaktov medzi slovenskými a flámskymi podnikmi MSP. Zainteresované MSP môžu kontaktovať kompetentné vládne inštitúcie pre doplňujúce informácie.

2.  Podporné programy pre podniky: dozorné projekty.

Obe strany zabezpečia výmenu skúseností a vedomostí v oblasti dozorných projektov.

Dozorné projekty vedú k profesionalizácii malých podnikov a k zosieťovaniu podnikov.

Stratégia je založená na založení stabilných skupín manažérov malých podnikov s jedným alebo dvoma poradcami pre zabezpečenie výmeny skúseností na mesačnom základe počas obdobia jedného až dvoch rokov. Poradcovia by mali byť vedúci pracovníci z veľkých spoločností alebo skúsení živnostníci, ktorí  radi poskytnú skúsenosti ďalším podnikateľom.

ČASŤ  2.
ZAHRANIĆNÝ OBCHOD

Obe strany zorganizujú v prípade potreby seminár resp. ekonomickú misiu s hospodárskym zameraním.

Flámska strana je na základe požiadavky druhej strany pripravená zabezpečiť výmenu informácií týkajúcich sa technologických sektorov a preveriť možnosti spolupráce v tejto oblasti.

Flámska strana overí možnosť menovania stáleho zástupcu v Bratislave s cieľom podpory rozvoja obchodu medzi oboma stranami.
V súčasnosti, flámsky ekonomický zástupca v Prahe je zodpovedný aj za Českú aj za Slovenskú republiku.  

Slovenská strana môže využiť služby ponúkané flámskou stranou vo svoj prospech, napríklad pri  výmene informácií týkajúcich sa obchodných príležitostí a investícií.

Obe strany zabezpečia ad hoc výmenu informácií na základe požiadavky druhej strany aj v oblasti ich  trhov a sektorov a ich skúseností a poznatkov týkajúcich sa  propagácie medzinárodných podnikov.

ČASŤ  3.
POĽNOHOSPODÁRSTVO

Článok 3. 1.

1.	Flámska strana poskytne odbornú pomoc Slovensku pri pokračovaní programu rozvoja vidieka a operačného programu (Usmerňovacia sekcia Európskeho poľnohospodárskeho usmerňovacieho fondu – EAGGF) v rámci Nariadenia rady (EK) č. 1257/1999 týkajúceho sa podpory rozvoja vidieka.
2.	Flámska strana taktiež preverí možnosti pomoci slovenskej strane prostredníctvom projektov  alebo výmen v oblasti rozvoja a realizácie jej vidieckych a poľnohospodárskych programov v rámci Nariadenia rady (EK) č. 1257/1999.

Článok 3. 2.

Flámska strana v rámci rozpočtových možností poskytne slovenskej strane vedomosti a skúsenosti v oblasti výroby, spracovania a odbytu ovocia a zeleniny podľa Nariadení EÚ. Flámska strana taktiež poskytne príležitosť výmeny vedomostí a skúseností, ktoré sa týkajú založenia a prevádzky organizácií výrobcov.

Článok 3. 3.

Flámska strana, okrem iného, v spolupráci s praktickými školiacimi strediskami zabezpečí možnosť školenia alebo ďalšie vzdelávanie pedagogických pracovníkov (vedúcich odborného výcviku) v oblasti mimoškolských aktivít a ďalších školení najmä v oblasti trvalo-udržateľného poľnohospodárstva.  

Dôležité komponenty školenia  sú:
- školenia v oblasti riadenia v závislosti od plodín a regiónu
- trvaloudržateľné  hospodárenie, organické / alternatívne hospodárenie
- školenia v oblasti praktických zručností: murárstvo, zváranie, údržba poľnohospodárskej  techniky a malé opravy, ošetrovateľstvo, hygiena mlieka, atď.
- odborné školenia: obrábanie pôdy, orba, hnojenie, techniky sejby, chov zvierat , atď.
- iné oblasti spoločného záujmu a know-how.

Článok 3. 4.

Flámska strana, v rozsahu jej rozpočtových možností, poskytne slovenskej strane, svoje vedomosti a skúsenosť a ponúkne možnosť výmeny pre odborníkov v oblasti Informačného systému poľnohospodárskeho účtovníctva (FADN).

ČASŤ  4.
ŽIVOTNÉ PROSTREDIE

Obe strany v závislosti od finančných možností sú pripravené spolupracovať v nasledovných oblastiach životného prostredia:

1.	Vodohospodárska divízia Flámskeho ministerstva životného prostredia je pripravená poskytnúť poradenstvo v nasledovných oblastiach:
- monitoring podzemnej vody (dusičnanová smernica, dcérska smernica pre podzemnú vodu),
- modelovanie , napr. flámsky model podzemnej vody (VGM),
- modelovanie povrchových vôd,
- stratégia pitnej vody
- plánovanie: 	a) príprava plánov riadenia povodí    
b) účasť verejného sektoru
- manažment údajov Databáza pôdnych typov /druhov (DOV)     

2.	Flámske podporné centrum VLM, pre Geografický informačný systém - GIS a Ministerstvo životného prostredia Flámska sú ochotné nadviazať nové kontakty so štátnou správou a vedeckými ústavmi na Slovensku s cieľom rozvoja spolupráce v jednom alebo viacerých oblastiach týkajúcich sa GIS a diaľkového snímania, napríklad:
–	ekológiu a územné plánovanie
–	určenie agro-environmentálnych indikátorov založený na využívaní územia v zmysle  hodnotenia zmien  vidieka v kontexte s poľnohospodárskou politikou 
–	príprava digitálnych máp zemského povrchu
–	rozvoj databáz pre inventarizáciu lesov
–	rozvoj systému  detekcie zmien pre monitorovanie odlesňovania  
–	rozvoj podporného systému pre hodnotenie a analýzu rizika záplav 
–	rozvoj geo–portálov na internete pre zabezpečenie environmentálnych a geografických informácií 

3.	Agentúra EIA je pripravená zorganizovať dve pracovné návštevy zamerané na výmenu informácií, diskusie a spoločné budovanie kapacít v oblasti hodnotenia dopadov na životné prostredie.  

Návštevy by mali obsiahnuť:
–	kontakty a stretnutia so zástupcami inštitúcií pre životné prostredie a plánovanie
–	kontakty a stretnutia s potenciálnymi partnermi
–	kontakty s odborníkmi na hodnotenie životného prostredia (konzultanti, pracovníci štátnej správy)
–	návštevy v teréne

4.	Flámska strana (OVAM) je pripravená počas platnosti tohto programu pozvať skupinu piatich (5) slovenských odborníkov (jazykovo zdatných v anglickom jazyku) z oblasti manažmentu odpadov a dekontaminácie pôdy, kvality a zásobovania pitnou vodou na päť dní za účelom výmeny poznatkov a nadviazania kontaktov s flámskymi odborníkmi. 

5.	Odbor hydrológie a vodného inžinierstva Flámskej univerzity v Bruseli (VUB) prejavil záujem o spoluprácu so slovenskými partnermi v oblasti 5. rámcového projektu EÚ : „Projekt rieka Tisa“.

ČASŤ  5.
INFRAŠTRUKTÚRA

Článok 5. 1.
Cestná doprava a doprava všeobecne

Flámska strana má záujem prijať dve (2) delegácie po piatich (5) až siedmych (7) odborníkoch na dobu piatich (5) dní s cieľom poskytnúť, v pôsobení záujmových oblastí, informácie, školenia a dokumentáciu ( vrátene prehliadok terénu v rozdielnych miestach) zamerané na:

–	dopravné plány so slučkami, doprava pre malé autobusy, jednosmerná doprava,
–	plány  mobility a dohody,
–	tvorba a fungovanie Flámskeho dopravného centra, dopravný manažment federálnej polície (napríklad uzatvorenie dopravy, cestná  bezpečnostná telefónna sieť),
–	schémy a vysvetlenie multimodálnych dopravných modelov,
–	variabilný/pružný  systém prenosu správ monitoring dopravy, pohyblivé zariadenia pre dopravné informácie, koordinácia kontroly dopravných svetiel napr. semaforov, prioritné opatrenia pre verejnú dopravu v cestnom systéme (ovplyvňujúce dopravné svetlá),
–	rozvoj internetovej stránky zameranej na cestné práce a dopravné usmernenia,
–	rozvoj intranetu a CD-ROM-ových aplikácií o označovaní ciest v oblastiach cestných prác a tých , ktoré sa týkajú  cestných značiek
–	redukcia dopravných zápch a bezpečnostné opatrenia pri cestných prácach na diaľnicach,
–	informácie o GIS (geografický informačný systém), organizácia výberu dopravných poplatkov a dopravných opatrení, využívanie digitálnych zariadení (videokamera) pre riadenie dopravy, RDS-TMS systémy, telematika vo vnútri vozidla
–	informácie o projektoch na kontrolovaný vjazd/prístup, predstavenie alternatívneho zlučovacieho systému pre spájanie dopravy na cestách, budovanie obchádzok a rýchlostných retardérov, záchytné parkoviská, budovanie cyklistických tratí a chodníkov, budovanie parkovísk,
–	manažment cyklistických tratí,
–	manažment vychádzkových chodníkov,
–	zariadenia pre zdravotne postihnutých ľudí,
–	opatrenia zamerané na dopravnú bezpečnosť v školských oblastiach,
–	všeobecné informácie o dopravnej bezpečnosti: cestná bezpečnosť a komunikácia s užívateľmi ciest, vzdelávanie v oblasti cestnej bezpečnosti na školách, zvyšovanie povedomia užívateľov ciest a hlavné metódy výskumu,
–	verejno- súkromné partnerstvo (PPP)
–	čistenie a údržba ciest, systém riadenia dopravy, 
–	testovanie povrchového trenia na cestnom značení metódami SRT a  testerom priľnavosti
–	organizácia aktivít a princípov v prípade potreby záchranných prác
–	dočasné (počas najrušnejších hodín) prekleňovacie obmedzenia pre kamiónovú dopravu na niektorých diaľnicach,
–	bariéry redukcie hluku na diaľnicach.

Na žiadosť slovenskej strany, je Flámska strana ochotná pomáhať pri zabezpečení  odborných prác v nasledovných oblastiach na základe neskôr dohodnutých podmienok:
–	audity bezpečnosti na existujúcich cestách, ako aj audity projektov, zber dát o cestnej nehodovosti a založenie databáz vrátane nevyhnutných opatrení pre analýzy následkov dopravných nehôd,
–	predstavenie technických opatrení bezpečnosti na mestských a mimomestských komunikáciach,
–	organizácia špeciálnych návštev (školení) pre troch (3) odborníkov z oblasti implementácie a rozmiestnenia najnovších technológií pre riadenie dopravy vo Flámsku (ITS v riadení dopravy, multimodálne informačné centrum a technika pre spracovanie obrazu) pre zamestnancov Ministerstva dopravy Slovenskej republiky – Slovenská správa ciest.
–	zabezpečenie odborných posudkov pri príprave zákona o cestnej bezpečnosti a programu cestnej bezpečnosti s výhľadom do roku 2005 ( harmonizácia slovenského zákona , týkajúceho sa regulácie verejnej dopravy s požiadavkami EÚ )
–	spolupráca v oblasti dopravnej bezpečnostnej komunikácie a poskytnutie informačnej metodológie, odborná expertíza a spolupráca v oblasti vzdelávania o dopravnej bezpečnosti a plánovanie výskumu,
–	v oblasti využívania verejnej mestskej a medzimestskej dopravy, nasledovná pomoc môže byť poskytnutá:
–	prenos dát medzi dopravnými prostriedkami a stabilnými zariadeniami  prostredníctvom kombinácie rádiového spojenia, GPS a inými systémami,
–	integrované využitie a informačné systémy v blízkej budúcnosti, cestné/dopravné informácie získané z týmito systémami budú dostupné na internete,
–	budovanie intermodálnych prenosových staníc pre multimodálne využitie na staniciach autobusovej dopravy , železničnej dopravy a pre verejné využitie.

Článok 5. 2.
Vodné cesty a námorné záležitosti

Obe strany zabezpečia výmenu informácií a skúseností v jednej alebo viacerých oblastiach spomenutých nižšie:

a) infraštruktúra vnútrozemských prístavov, riadenie a stratégia
–	projektovanie a výstavba infraštruktúry vnútrozemských prístavov
–	obnova infraštruktúry prístavov (projektovanie a výstavba)
–	výkopové  práce
–	nariadenia pre zaobchádzanie s nebezpečným tovarom v prístavoch
–	nariadenia pre vnútrozemskú plavbu 

b) vodné cesty
–	projektovanie a budovanie vodohospodárskych stavieb
–	kontrola a opatrenia proti záplavám
–	opätovné využitie stavebných materiálov pre vodohospodárske stavby
–	údržba vodných ciest

c) nové technológie
–	rozvoj environmentálnych inžinierskych systémov
–	rozvoj hydrometeorologického systému
–	bagrovanie, spracovanie a skladovanie znečistených výkopových materiálov
–	vývoj riečneho informačného systému (RIS)

d) vedecká spolupráca
Divízia hydraulických laboratórií a Hydrologický výskum ministerstva Flámskeho spoločenstva ponúknu nové kontakty s administratívou a vedeckými ústavmi Slovenskej republiky s cieľom zabezpečiť program spolupráce v jednom alebo viacerých študijných oblastiach:
–	hydraulické a hydrologické štúdie založené na fyzikálnom a matematickom modelovaní
–	inžinierstvo  a plánovanie prístavov, zemné práce,
–	environmentálne štúdie s ohľadom na environmentálne prijateľné inžinierske stavby pozdĺž vodných ciest,
–	školenia na navigačných simulátoroch a vlečných tankerov.

ČASŤ  6.
ZDRAVOTNÍCTVO A SOCIÁLNA STAROSTLIVOSŤ

Článok 6.1.
Zdravotníctvo

Obe strany podporia výmenu informácií a skúseností v oblasti podpory zdravia, prevencie a organizácie zdravotnej starostlivosti.
Výmeny budú zamerané nasledovné strategické aspekty:
–	prevencia onkologických ochorení prsníka (organizácia efektívneho monitoringu rakoviny prsníkov),
–	prevencia kardiovaskulárnych ochorení,
–	prevencia samovrážd a depresívnych stavov,
–	monitoring verejného zdravia v súvislosti s kvalitou  životného prostredia (vplyv chemických, fyzikálnych a biologických faktorov),
–	prevencia alkoholizmu a drogovej závislosti,
–	boj proti sexuálne prenosným chorobám ( napr. HIV),
–	rozvoj domácej zdravotnej starostlivosti,
–	budovanie lokálnej zdravotníckej siete a centier pre starostlivosť o duševné zdravie,
–	kontrola kvality v zdravotníckych zariadeniach,
–	integrovaná sociálna a zdravotná starostlivosť o dôchodcov, starších občanov a ľudí dlhodobo postihnutých  s dôrazom na domácu starostlivosť a sociálnu účasť, najmä v domovoch dôchodcov a sanatóriách,
–	rozvoj dlhodobej starostlivosti,
–	informačný systém v zdravotníctve.
 
Článok 6.2.
Sociálna starostlivosť

Obe strany zabezpečia výmenu informácií, dokumentácie  a skúseností v oblasti  sociálnej starostlivosti a služieb, najmä v oblasti:

–	všeobecná politika sociálnej starostlivosti, vedecký výskum, systém kvality, inšpekcia a monitoring, konzultácie s klientom, spolupráca medzi verejným a súkromným sektorom na regionálnej a lokálnej úrovni,
–	sociálna súdržnosť, najmä práce pre rozvoj spoločnosti, politika sociálnej prevencie, integrácia prisťahovalcov do spoločnosti, politika proti stavu núdze a sociálneho začlenenia, politika práv detí,
–	všeobecné  pracovné podmienky, najmä multifunkčné jednotky starostlivosti, krízová starostlivosť a urgentné prístrešia, starostlivosť a zabezpečenie prístrešia pre bezdomovcov, starostlivosť a zabezpečenie prístrešia pre duševne a fyzicky týrané ženy, súdna starostlivosť, pomoc a podpora obetiam,
–	pomoc rodinám  a domáca starostlivosť,
–	integrovaná sociálna a zdravotná starostlivosť o dôchodcov a starších ľudí dlhodobo postihnutých s dôrazom na domácu starostlivosť a sociálnu účasť, 
–	starostlivosť o dôchodcov a starších občanov, najmä v domovoch dôchodcov, penziónoch atď.,
–	starostlivosť o deti a mládež, najmä ochrana mladistvých, špeciálna pomoc mladistvým, domáca a ambulantná starostlivosť, sprostredkovanie a zmierenie,
–	komplexná, politika preventívnej starostlivosti  o mládež a integrovanej starostlivosti o mládež,
–	dobrovoľná práca.

ČASŤ  7.
ZAMESTNANOSŤ A ODBORNÉ VZDELÁVANIE

Flámsky úrad pre zamestnanosť a odborné vzdelávanie (VDAB) je pripravený odpovedať na všetky otázky slovenských partnerov, ktoré sa budú týkať oblasti trhu práce, politiky zamestnanosti a odborného vzdelávania a podporia rozvoj spolupráce.
Po vstupe Slovenska do Európskej únie, národné inštitúcie môžu teraz tiež participovať v nadnárodných projektoch a networkoch VDAB.

Článok 7. 1.

Obe strany budú pokračovať v spolupráci v oblasti trhu práce a zamestnaneckej politiky, a podporia rozvoj kontaktov medzi kompetentnými orgánmi a sociálnymi partnermi.

Článok 7. 2.

1.	Flámska strana pripraví pozvanie pre delegáciu troch (3) odborníkov na výmenu informácií a skúseností v oblasti politiky zamestnanosti, odborného vzdelávania a sociálneho dialógu v roku 2004.
2.	Flámska strana bude v úlohe sprostredkovateľa pre možnú spoluprácu so všetkými partnermi činnými v oblasti odborného vzdelávania, trhu práce a politiky zamestnanosti.
3.	Flámska strana poskytne svoje odborné vedomosti k dispozícii slovenskej strane pre založenie štruktúr pre práce s  Európskym sociálnym fondom (ESF).
4.	Obe strany, na žiadosť druhej strany, zabezpečia výmenu informácií týkajúcich sa ich politiky pracovného trhu a odborného vzdelávania. 

Článok 7. 3.

Obe strany preveria možnosti spoločného pôsobenia s tretími krajinami v rámci medzinárodných organizácií.

ČASŤ  8.
SPOLUPRÁCA SO SAMOSPRÁVAMI

Článok 8.1.

Obe strany podporia spoluprácu v politických oblastiach vnútorných vzťahov miestnych samospráv, správu miest, obcí a mestskú / obecnú  spoluprácu . Posilnia vzájomné  kontakty medzi miestnymi samosprávami.

Článok 8.2.

1.	Slovenská strana zabezpečí kontakty prostredníctvom Úradu vlády, Ministerstva výstavby a regionálneho rozvoja a Združenia miest a obcí Slovenska.
2.	Flámska strana posilní kontakty prostredníctvom Správy vnútorných vzťahov Flámska, ktoré v prípade nevyhnutnosti zabezpečia účasť Asociácie Flámskych miest a obcí.

ČASŤ  9.
VEDA A TECHNOLOGICKÉ INOVÁCIE

Obe strany zintenzívnia spoluprácu medzi ich vedeckými inštitúciami v kontexte Celoeurópskeho výskumu. Zvláštna pozornosť bude venovaná výmene vedeckých pracovníkov, spoločnej projektovej spolupráci v rámci Rámcového programu pre vedu EÚ, a spolupráci v oblasti popularizácie vedy, technológie a inovácií.

ČASŤ  10.
KULTÚRA

Článok 10. 1.

Obe strany na základe požiadavky zabezpečia výmenu informácií a publikácií týkajúcich sa vizuálneho umenia, dizajnu, architektúry, múzeí, kultúrneho dedičstva, ľudovej kultúry, literatúry, prekladov, aplikovaného umenia, hudby, možného ubytovania pre umelcov, amatérskeho umenia, sociálno-kultúrnej práce pre dospelých, knižníc, kultúrnych centier, miestnej kultúry, festivalov, súťaží medzinárodného charakteru, vzdelávania mládeže, vrátane informácií a dokumentácie o všeobecnej kultúrnej spolupráci.

Článok 10. 2.
Literatúra

Flámska strana prijme jedného (1) prekladateľa zo Slovenskej republiky vo Vertalershuis v meste Louvain na obdobie jedného (1) mesiaca počas platnosti tohto programu. Napriek obvyklým finančným pravidlám prijímania jednotlivcov, tento prekladateľ dostane zdarma ubytovanie, ako aj finančnú podporu vo výške 1 000 EUR.

Flámska strana chce upozorniť slovenskú stranu na možnosť zahraničných spisovateľov uchádzať sa o pobyt v jednej z dvoch spisovateľských rezidencií vo Flámsku (Brusel a Vollezele), ktoré sú koordinované literárnou organizáciou „Het Beschrijf” (www.residencesinflanders.be ).

Článok 10. 3.
Aplikované umenie

Počas platnosti tohto programu, flámska strana má záujem vyslať malú tanečnú skupinu maximálne šiestich (6) osôb do Slovenskej republiky na päť (5) dní. Formy budú dohodnuté v stanovenom termíne a podľa finančných možností oboch strán.
Počas platnosti tohto programu obe strany zabezpečia výmenu jedného (1) odborníka z divadla a z oblasti tanca na dobu troch (3) dní.

Článok 10. 4.
Hudba

Počas platnosti tohto programu, flámska strana má záujem vyslať malú hudobnú skupinu (trio alebo kvarteto) na koncertné turné v trvaní maximálne piatich (5) dní. Formy budú dohodnuté v stanovenom termíne a podľa finančných možností oboch strán.
Obe strany vyšlú dvoch (2) odborníkov z oblasti hudby na maximálne päť (5) dní počas platnosti tohto programu.

Článok 10. 5.
Vizuálne umenie 

Obe strany sú ochotné zabezpečiť výmenu dvoch (2) odborníkov z každej krajiny v oblasti vizuálneho umenia a architektúry na obdobie piatich (5) dní.
Na žiadosť slovenskej strany flámska strana príjme jedného (1) dizajnéra na obdobie štrnástich (14) dní vo Frans Masereel Centre v Kasterlee. Bude mu zabezpečené bezplatné ubytovanie ako aj denné príplatky v hodnote 50 EUR.

Flámska strana má záujem dostať informácie týkajúci sa  ubytovania umelcov na Slovensku.

Článok 10. 6.
Kultúrne dedičstvo

Obe strany sú ochotné zabezpečiť výmenu štyroch (4) odborníkov v oblasti kultúrneho dedičstva – hmotného a nehmotného (napr. múzeá, ľudová kultúra) analyzovať možnosti vypracovania spoločných projektov ( napr. v oblasti digitalizácie kultúrneho dedičstva). 
Obe strany budú študovať možnosť predloženia spoločného projektu vzhľadom  na rámcovú dohodu UNESCO zo 17. októbra 2003, týkajúcu sa inventarizácie a ochrany nehmotného  kultúrneho dedičstva na Slovensku a vo Flámsku. V prvej fáze bude výmena skúseností a know-how medzi Flámskym úradom kultúry a Ministerstvom kultúry Slovenskej republiky. 

Článok 10. 7.
Knižnice

Flámska strana navrhne po vzájomných konzultáciách rozvinúť program školení pre odborníkov z verejných knižníc s ohľadom na podporu propagácie odborných znalostí v Slovenskej republike.
Flámska strana každoročne prijme jedného (1) odborníka na zaučenie počas štyroch (4) dní. Dobrá znalosť francúzskeho alebo anglického jazyka je potrebná.

Každoročne pôjde jeden (1) flámsky odborník na Slovensko na štyri (4) dni s cielom zabezpečenia programu školení.

Obe strany sa zaviažu spoločne využívať a podporovať „najlepšie praktiky“ oboch krajín. 

Článok 10. 8.
Audiovizuálne a kinematografické aktivity

Flámska strana (divízia médií a filmu) navrhuje nasledovné aktivity:
- Na základe žiadosti druhej strany poskytnúť informácie týkajúce sa okrem iného: umožnenie daňovej úľavy, subvencie politiky, o filmových festivaloch a audiovizuálnych festivaloch,
- Flámska strana poskytne informácie slovenskej strane o existencii Medzinárodného tlačového centra Flámska (profesionálna platforma pre médiá, komunikačný sektor, inštitúcie, obchodníkov a súkromný sektor vo Flámsku), ktoré má v kompetencii informovanosť a usmerňovanie žurnalistov (Grote Markt 40, 2000 Antverpy, tel. 0032 (0) 3 – 225 15 64, fax 0032 (0) 3 – 232 21 30, e-mail: ipv@pandora.be, www.ipvlaanderen.be).

ČASŤ 11
SPOLOČENSKO – KULTÚRNA PRÁCA PRE DOSPELÝCH

Flámska strana navrhuje vypracovať po vzájomných konzultáciách vzdelávací program pre tých, ktorí sú zodpovední za neformálnu spoločensko -  kultúrnu prácu pre dospelých.

Počas platnosti tohto programu flámska strana ročne príjme slovenskú delegáciu zloženú zo štyroch (4) účastníkov na špeciálny program školení počas desiatich (10) dní.
Témy školení sú: určenie potrieb v programoch spoločensko - kultúrnej práce pre dospelých (umožniť preniknutie do podstaty veci na základe potrieb uchádzačov alebo potenciálnych uchádzačov) vytváranie partnerstva medzi garantmi vzdelávania dospelých, rozvoj vzdelávacej kultúry, vzdelávanie prisťahovalcov, miestna kultúra, úloha podporných centier, dobrovoľná práca, atď.  Dobrá znalosť francúzskeho alebo anglického jazyka je potrebná.

Pri príprave týchto vzdelávacích programov obe strany zabezpečia najskôr výmenu delegácií pozostávajúcich z troch (3) osôb (minimálne jeden (1) štátny zamestnanec) na sedem (7) dní.

Zodpovednosť za uskutočnenie týchto bodov nesie Ministerstvo práce, sociálnych vecí a rodiny Slovenskej republiky. 

ČASŤ 12.
TURIZMUS

1.	Obe strany podporia vzájomnú výmenu informácií o legislatíve a nariadeniach týkajúcich sa turizmu, štatistických údajov, dokumentácie a štúdii o rozvoji turizmu.

2.	Obe strany podporia vzájomnú výmenu turistických materiálov a účasť rôznych turistických organizácií na turistických podujatiach vo Flámsku a na Slovensku.

3.	Obe strany zabezpečia zorganizovanie študijných pobytov pre žurnalistov, rozhlasových a televíznych reportérov, výskumníkov a odborníkov v oblasti turistiky.

ČASŤ 13.
BUDOVANIE KAPACÍT

Článok 13. 1.
Štipendijné pobyty  na Vysokej škole európskych vzťahov v Natoline

1.	Flámska strana (Inštitút zahraničných vzťahov Flámska) poskytne príspevok desať tisíc EUR (EUR 10 000) na štipendiá pre slovenských študentov na  Vysokej  škole európskych vzťahov v Natoline (Varšava) počas školských rokov 2003-2004, 2004-2005 a 2005-2006.

2.	Výber študentov bude uskutočnený Vysokou školou európskych vzťahov v súčinnosti s kompetentnými slovenskými inštitúciami (Úrad vlády Slovenskej republiky).

Článok 13. 2.
Manažment prístavov

Flámska strana (Inštitút zahraničných vzťahov Flámska) ponúkne slovenskej strane možnosť poslať odborníkov na seminár v oblasti manažmentu prístavov organizovaný APECom (Antverpsko / Flámske prístavné tréningové centrum) v rokoch 2004 a 2005.
Slovenská strana zabezpečí účasť svojich kandidátov na týchto seminároch. Účastníci budú vyberaní APECom. Flámska strana uhradí náklady na účasť na týchto seminároch. Náklady na medzinárodnú dopravu budú hradené účastníkom alebo  organizáciou, ktorá ho zamestnáva.

ČASŤ 14.

PROJEKTOVÁ SPOLUPRÁCA V RÁMCI 
FLÁMSKÉHO PROGRAMU SPOLUPRÁCE 
S KRAJINAMI STREDNEJ A VÝCHODNEJ EURÓPY

Článok 14. 1.

1.	Obe strany zabezpečia spoluprácu prostredníctvom projektov počas trvania tohto programu spolupráce.
2.	Návrhy projektov budú spoločne hodnotené, pričom budú brané do úvahy nasledovné priority:

a) Priority flámskej strany sú: rozvoj malého a stredného podnikania, zamestnanosť, spravovanie Európskych fondov pre regionálny rozvoj a poľnohospodársku politiku, poľnohospodárstvo, regionálny rozvoj, životné prostredie, prístavy, budovanie kapacít, manažment a reforma verejných služieb. 

b) Priority slovenskej strany sú: posilňovanie administratívnych a súdnych kapacít,  spravovanie Európskych fondov pre regionálny rozvoj a poľnohospodársku politiku, boj proti korupcii a hospodárskej kriminalite, reforma verejných financií, reforma zdravotného a penzijného systému, regionálny rozvoj, životné prostredie, posilňovanie štrukturálnych opatrení týkajúcich sa rómskej komunity a antidiskriminačnej legislatívy.

Článok 14. 2.

Flámska strana bude informovať slovenskú stranu o procedúrach a podmienkach pre budúce projekty hneď, ako bude Flámsky program spolupráce pre strednú a východnú Európu flámskou vládou schválený.

Obidve strany na základe vlastných kritérií a procedúr hodnotili všetky projektové návrhy zaslané v roku 2004 a ustanovili poradie projektov.

Pre rok 2004 boli zaregistrované nasledovné projekty:

Číslo projektu | Názov projektu | Rozpočet | Promoter | Slovenský partner
SLK/001/04 | Sustainable development in Kosice region | 17.751,00 EUR | GOM Vlaams Brabant | Spišská regionálna rozvojová agentúra
SLK/002/04 | Immune status in children | 83.381,00 EUR | VITO | Lekárska fakulta v Košiciach
SLK/003/04 | Training on doing business in an enlarged EU | 63.354,68 EUR | VOKA - Kamer van Koophandel Limburg | Euro Info Centrum v  Prešove
SLK/004/04 | Regional Development Košice | 167.330,00 EUR | E.C.D.C. vzw | Regionálna komora  v Košiciach
SLK/005/04 | Social entrepreneurship in Slovakia | 170.000,00 EUR | Hoger Instituut voor de Arbeid (HIVA - K.U.Leuven) | Ekonomická fakulta Univerzity Mateja Bela
SLK/006/04 | Agro-marketing in Slovakia | 49.500,00 EUR | UG, Department Agricultural Economics | Slovenská poľnohospodárska univerzita v Nitre
SLK/007/04 | Health-care system for domiciliary NIV | 25.834,00 EUR | UA, Universitair Ziekenhuis Antwerpen | Lekárska fakulta v Košiciach
SLK/008/04 | Sustainable tourism in Slovakia | 71.833,00 EUR | International Forum for Biophilosophy | Slovenské banícke múzeum

Obe strany diskutovali o týchto projektoch a porovnávali ich úspešnosť na základe hodnotenia. 
Obe strany sa zhodli, že v rozsahu rozpočtového limitu (pre Slovenskú republiku: 135,000.00 EUR), budú navrhnuté pre podporu z fondu flámskej vlády nasledovné projekty:

Číslo projektu | Názov projektu | Rozpočet | Flámske poradie | Slovenské poradie
SLK/008/04 | Sustainable tourism in Slovakia | 65,000.00 EUR | 1 | 1
SLK/001/04 | Sustainable development in Kosice region | 15,000.00 EUR | 3 | 3
SLK/005/04 | Social entrepreneurship in Slovakia | 55,000.00 EUR | 2 | 7

(Poznámka: Redukcia navrhovaného rozpočtu pre projekt SLK/005/04 bude prediskutovaná s predkladateľom. Slovenská strana predpokladá, že projekt by mal byť komplementárny s realizovaným projektom Phare toho istého zámeru.)

ČASŤ 15.
FINANČNÉ NARIADENIA

Článok 15. 1.
Všeobecné nariadenia

1.	Obe strany si vzájomne zašlú svoje návrhy pre nové programy spolupráce najneskôr šesť (6) týždňov pred predpokladaným dátumom stretnutia Spoločnej komisie.
2.	Obe strany zabezpečia skupinám  a ľuďom z druhej strany možnosť spoznania kultúry a života vo svojej krajine. Zabezpečia výmenu ľudí, ktorí ovládajú anglický, francúzsky, nemecký alebo jazyk hostiteľskej krajiny v rámci súčasného programu spolupráce.

Článok 15. 2.
Výmena osôb

Krátkodobá výmena osôb bude realizovaná ( max.  30 dní na  pozvanie pozývajúcej strany) tak, ako je to definované v tomto programe podľa nasledovných kritérií:
a) Vysielajúca strana musí poskytnúť prijímajúcej strane životopisy, pozvanie, ciele a program návštevy ako aj dátumy príchodu a odchodu osôb najmenej tri (3) mesiace vopred.
b) Prijímajúca strana musí potvrdiť, že je pripravená prijať osoby šesť (6) týždňov pred príchodom. Čas príchodu musí byť potvrdený najmenej dva (2) týždne vopred.

Vysielajúca strana hradí:
- náklady na medzinárodnú dopravu, spiatočný lístok

Prijímajúca strana hradí:

Vo Flámsku:
–	ubytovanie, vrátane raňajok
–	fixné náhrady, diéty vo výške 37.00 EUR na deň (vynímajúc cestovné náklady) alebo 50 EUR na deň (vrátane cestovných nákladov)
–	zdravotné poistenie a poistenie voči tretej osobe podľa belgickej legislatívy

V Slovenskej republike:
–	presné podmienky budú konzultované diplomatickou cestou

Článok 15. 3.
Film

Vysielajúca strana hradí:
–	dopravné náklady a poistenie filmov

Článok 15. 4.
Výstavy

Vysielajúca strana hradí:
–	koncepčnú a obsahovú stránku, umiestnenie výstavy
–	dopravu výstavných exponátov na miesto prvej výstavy a z miesta posledného vystavenia späť do krajiny pôvodu, prípadne inej krajiny,
–	poistenie výstavy,
–	doručenie materiálu určeného na výrobu katalógov,
–	náklady na medzinárodnú dopravu pre jednu (1) osobu, ktorá zabezpečí monitoring výstavy a dozor nad montážou a demontážou, ako aj nad zabalením a rozbalením materiálov.

Prijímajúca strana hradí:
–	 vhodné výstavné priestory, podľa bezpečnostných štandardov,
–	 podporný personál na naloženie a vyloženie exponátov, rozbalenie a zabalenie a montáž a demontáž výstavy,
–	 vytlačenie katalógov ( podľa obojstrannej dohody), plagáty a pozvánky,
–	 organizáciu propagačnej kampane, ako aj otvárací ceremoniál a dobré umiestnenie výstavy,
–	 náklady na ubytovanie jedného (1) odborníka, ktorý zabezpečí monitoring výstavy a dozor nad  montážou a demontážou ako aj nad zbalením a rozbalením materiálov,
–	 poskytne zdarma vysielajúcej strane 25 kópií všetkých dokumentov (katalógy, plagáty, pozvánky, tlačové správy), ktoré sú publikované pri príležitosti výstavy,
–	 v prípade poškodenia prijímajúca strana nepodnikne žiadne opravné opatrenia bez súhlasu vysielajúcej strany.

ČASŤ 16.
VŠEOBECNÉ NARIADENIA

Článok 16.1.

1.  Ustanovenia súčasného programu spolupráce nevylučujú možnosť realizácie ďalších aktivít, výmen alebo projektov, ktoré budú dohodnuté a schválené obidvoma stranami diplomatickou cestou.
 2. Akékoľvek pochybnosti týkajúce sa výkladu alebo realizácie súčasného programu spolupráce budú vyriešené prostredníctvom dohovorov oboch strán diplomatickou cestou.

Článok 16.2.

1. Program spolupráce je predmetom schválenia oboma stranami podľa vnútroštátnej legislatívy.
2.  Program spolupráce nadobúda právoplatnosť dňom notifikácie druhej strany. Program bude platný do 31. decembra 2005.
3. Ďalšie pracovné stretnutie Spoločnej komisie sa uskutoční v Bratislave vo štvrtom štvrťroku 2005. 

Vypracované v Bruseli 8. júna 2004 v dvoch origináloch, každý v slovenskom, holandskom, a anglickom jazyku, všetky tri texty sú autentické. V prípade rozdielneho výkladu textov programu spolupráce je záväzný anglický text.  

Za slovenskú stranu                                                                                Za flámsku stranu		                      
Ivan Fecenko                                                                                           Diane Verstraeten

Dodatok k protokolu 
Spoločného slovensko-flámskeho výboru
konaného v Bruseli
v dňoch 7. až 8. júna 2004

Flámska strana navrhla zahrnúť do programu spolupráce aj kapitoly zastrešujúce mládež, šport a vzdelávanie, ako oblasti spolupráce medzi Flámskou vládou zodpovednou za mládež, šport a vzdelávanie a Ministerstvom školstva Slovenskej republiky.

Ani Úrad vlády Slovenskej republiky, ani Zastupiteľský úrad Slovenskej republiky v Bruseli nedostali mandát Ministerstva školstva Slovenskej republiky zaradiť navrhnuté kapitoly do súčastného programu spolupráce. Z toho dôvodu, sa počas platnosti tohto programu, spolupráca v týchto oblastiach nebude rozvíjať.

Za slovenskú stranu                                                                                Za flámsku stranu		                      
Ivan Fecenko                                                                                           Diane Verstraeten